Okresná prokuratúra Košice I 
Mojmírova 5, 041 47 Košice 1 	

Sp. zn. : 4 Pv 12/13/8802	Košice I, 21.4.2015
EEČ : 2-63-139-2015

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Košice I
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX I zo dňa 21.11.2013, spisová značka 4 Pv 12/13/8802, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 24.10.2012 v čase okolo 21.30 hod. v Košiciach na ul. Karpatskej ponechala svojho psa rasy kerský modrý teriér pohybovať sa voľne bez vôdzky a bez náhubku, pričom tento zaútočil počas prechádzky na XXXXX a uhryzol ju, čím jej spôsobil ľahké zranenia, a to hryznú ranu v dolnej tretine pravého predlaktia z dlaňovej strany o veľkosti cca 3 cm a hryznú ranu na chrbtovej strane predlaktia o veľkosti cca 1 cm s dobou liečenia a  práceneschopnosti 28 dní.

Uznesením prokurátora Okresnej prokuratúry XXXXX I zo dňa 21.11.2013, spisová značka 4 Pv 12/13/8802, bola určená obvinenej skúšobná doba v trvaní 12 mesiacov.
Odôvodnenie:
	Uznesením prokurátorky Okresnej prokuratúry XXXXX I zo dňa 21.11.2013, sp. zn. 4 Pv 12/13 - 17 bolo podmienečne zastavené trestné stíhanie vedené proti obvinenej XXXXX pre prečin ublíženia na zdraví podľa § 158 Trestného zákona na tom skutkovom základe, že dňa 24.10.2012 v čase okolo 21.30 hod. v Košiciach na ul. Karpatskej ponechala svojho psa rasy kerský modrý teriér pohybovať sa voľne bez vôdzky a bez náhubku, pričom tento zaútočil počas prechádzky na XXXXX a uhryzol ju, čím jej spôsobil ľahké zranenia, a to hryznú ranu v dolnej tretine pravého predlaktia z dlaňovej strany o veľkosti cca 3 cm a hryznú ranu na chrbtovej strane predlaktia o veľkosti cca 1 cm s dobou liečenia a  práceneschopnosti 28 dní.

Obvinenej bola určená skúšobná doba v trvaní 12 mesiacov, ktorá začala plynúť od právoplatnosti tohto rozhodnutia. Rozhodnutie nadobudlo právoplatnosť 4.3.2014 a skúšobná doba uplynula 4.3.2015. Podľa § 216 ods. 3 Trestného poriadku bola obvinenej v priebehu skúšobnej doby uložená povinnosť uhradiť poškodenej XXXXX škodu vo výške 236,-€.

	V zmysle § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil.

Z odpisu z registra trestov vyplýva, že obvinená XXXXX viedla v skúšobnej dobe riadny život a nedopustila sa žiadnej protiprávnej činnosti a ani v súčasnej dobe sa voči nej nevedie iné trestné stíhanie. Obvinená sa v skúšobnej dobe nedopustila ani žiadneho priestupku.

Zo správy probačného úradníka ako aj z predložených poštových poukážok vyplýva, že obvinená uhradila poškodenej XXXXX škodu vo výške 236,-€ v zmysle uzavretej dohody zo dňa 24.10.2013.

S poukazom na uvedené skutočnosti bolo preto potrebné rozhodnúť tak, ako je to uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Redayova
prokurátorka